Nikolaj Lykke fra Aarhus har taget turen helt til Aars, fordi han har seriøse planer med sit computerspil. - Jeg er taget med til det her LAN for at komme frem på den danske Counter Strike-scene, fordi jeg vil gerne prøve at blive professionel, siger Nikolaj Lykke til TV2 Nord. De 600 billetter til ”The Party Next Generation 18” i Aars blev revet væk allerede i november. Den store succes har nu fået arrangørerne til at tegne kontrakt med Messecenter Vesthimmerland, så de kan holde LAN-party'et hvert år helt frem til 2022. - Det er gode rammer i Messecenter Vesthimmerland, og nu har vi fundet ud af, hvordan vi skal få tingene til at fungere her, så vi kan ikke finde et bedre alternativ, siger en af arrangørerne, Anders W. Christensen til TV2 Nord. Holder fast i skolen Selv om flere og flere spillere lever af at game, så er konkurrencen hård, og det er Nikolaj Lykke fra Aarhus klar over. - Jeg håber, at jeg kan skabe mig en fremtid som gamer, men jeg vil selvfølgelig også prøve at gøre min skole så godt, at hvis nu det her ikke lykkes, så har jeg noget at falde tilbage på, siger Nikolaj Lykke. Lan-partyet TPNG 18 slutter søndag aften.

Referat:
LAN-party'et ”The Party Next Generation 18” bliver denne weekend afviklet i Aars.